Az 1982-es labdarúgó-világbajnokság a 12. világbajnokság volt, melyet Spanyolországban rendeztek 1982. június 13. és július 11. között. A házigazda spanyolokat a FIFA 1966. júliusában választotta ki. A világbajnokságot Olaszország nyerte, miután a döntőben legyőzte az NSZK válogatottját 3–1 arányban. Ez volt az olaszok harmadik világbajnoki címe 1934 és 1938 után. Ezzel a sikerrel egyenlítettek Brazíliával szemben a vb címekért folytatott küzdelemben (3–3). Ez volt az első világbajnokság, amelyen 24 ország válogatottja vett részt.